title: 2014/764/EU: Odluka Komisije od 27. ožujka 2014. o programu državnih potpora SA.36139 (13/C) (ex 13/N) koji Ujedinjena Kraljevina planira provesti za videoigre (priopćeno pod brojem dokumenta C(2014) 1786)  Tekst značajan za EGP

text:
               7.11.2014

               HR

               Službeni list Europske unije

               L 323/1

         ODLUKA KOMISIJE
   od 27. ožujka 2014.
   o programu državnih potpora SA.36139 (13/C) (ex 13/N)
   koji Ujedinjena Kraljevina planira provesti za videoigre
   (priopćeno pod brojem dokumenta C(2014) 1786)
   (Vjerodostojan je samo tekst na engleskom jeziku)
   (Tekst značajan za EGP)
   (2014/764/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
   uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),
   nakon pozivanja zainteresiranih strana na dostavljanje primjedbi u skladu s navedenim odredbama (1) i uzimajući njihove primjedbe u obzir,
   budući da:
   I.   POSTUPAK

               (1)

               Dana 25. siječnja 2013. Ujedinjena Kraljevina obavijestila je Komisiju o svojoj namjeri uvođenja porezne olakšice za videoigre u razdoblju od 1. travnja 2013. do 31. ožujka 2017. Komisija je u dopisu od 7. ožujka 2013. zatražila dodatne informacije koje je Ujedinjena Kraljevina i dostavila dopisom od 22. ožujka 2013.

               (2)

               Komisija je dopisom od 16. travnja 2013. obavijestila Ujedinjenu Kraljevinu o svojoj odluci o pokretanju postupka u skladu s člankom 108. stavkom 2. Ugovora u pogledu planiranih mjera potpore.

               (3)

               Odluka Komisije o pokretanju postupka (odluka o pokretanju postupka) objavljena je u Službenom listu Europske unije
                   (2). Komisija je pozvala zainteresirane strane da dostave svoje primjedbe.

               (4)

               Ujedinjena Kraljevina svoje je primjedbe na odluku dostavila u dopisu od 17. svibnja 2013. Komisija je zaprimila i primjedbe zainteresiranih strana. Te je primjedbe proslijedila Ujedinjenoj Kraljevini i tako joj omogućila da na njih odgovori, a njezine primjedbe zaprimljene su u dopisima od 22. kolovoza 2013. Komisija je dopisom od 7. listopada 2013. zatražila dodatne informacije od Ujedinjene Kraljevine. Ujedinjena Kraljevina odgovorila je dopisom od 4. studenoga 2013.

         II.   OPIS MJERE I RAZLOZI POKRETANJA POSTUPKA

               (5)

               Cilj je uvođenja poreznih olakšica za videoigre u Ujedinjenoj Kraljevini poticanje proizvodnje videoigara koje su u kulturnom pogledu britanske ili europske. Mjera je osmišljena po uzoru na porezne poticaje za film u Ujedinjenoj Kraljevini koje je Komisija odobrila 2006. (3) i produžila 2011. (4) do 31. prosinca 2015.

               (6)

               Cjelokupni predloženi proračun navedene mjere, čije je trajanje predviđeno do ožujka 2017., iznosi 115 milijuna GBP. Za financijsku godinu 2013./2014. predviđeni su rashodi od 10 milijuna GBP, a za tri naredne financijske godine 35 milijuna GBP godišnje. Sredstva će osigurati Ministarstvo financija Ujedinjene Kraljevine. Odjel za certificiranje pri Britanskom filmskom institutu bit će nadležan za ocjenu prijava za certificiranje britanskih kulturnih igara.

               (7)

               Poduzeća na koja se primjenjuje porez na dobit Ujedinjene Kraljevine i koja razvijaju videoigre prihvatljive za potporu mogla bi potraživati porezne olakšice na rashode za robu i usluge kojima se koristilo ili koje su potrošene u Ujedinjenoj Kraljevini u vrijednosti do najviše 25 % produkcijskog proračuna. Olakšice se dobiju dodatnim odbijanjem prihvatljivih produkcijskih troškova od oporezivog prihoda stečenog od videoigre. Međutim, dodatno se ne može odbiti više od 80 % produkcijskog proračuna. Ako je tijekom računovodstvenog razdoblja korisnik bilježio gubitak, može zatražiti porezni odbitak. U skladu s odjeljkom 1217CF(3) nacrta izmjene Zakona o porezu na dobit iz 2009., prihvatljivi rashodi ograničeni su na tzv. temeljne rashode nastale dizajniranjem, proizvodnjom i testiranjem igre.

               (8)

               Porezne olakšice za videoigre u Ujedinjenoj Kraljevini podložne su kulturnom testu sličnom onome za porezne poticaje za filmove u Ujedinjenoj Kraljevini. Oba testa podijeljena su u četiri dijela (kulturni sadržaj, kulturni doprinos, korištenje britanskim kulturnim središtima i zapošljavanje nacionalnih kulturnih djelatnika iz Ujedinjene Kraljevine ili EGP-a odnosno onih koji tu stalno borave.

               (9)

               Kako se priopćena mjera financira odbitkom od poreza koji bi inače bio uplaćen u državni proračun, financira je država. Videoigre se proizvode u nekoliko država članica i za te videoigre postoji unutarnje tržište. Potpora sektoru igara može stoga utjecati na trgovinu i tržišno natjecanje među državama članicama. U skladu s time, Komisija je u odluci o pokretanju zaključila kako mjere čine državne potpore u smislu članka 107. stavka 1. Ugovora. Komisija je, osim toga, izrazila sumnju o tome mogu li se potpore smatrati spojivima s unutarnjim tržištem.

               (10)

               Prije svega, Komisija je izrazila sumnju u to da su teritorijalni uvjeti u pogledu takve potpore potrebni ili razmjerni. Ujedinjena Kraljevina nacrt predloženog programa temelji na poreznim poticajima za film u Ujedinjenoj Kraljevini. Stoga je predloženo da porezne olakšice budu dostupne samo za rashode robe i usluga iskorištenih ili potrošenih u Ujedinjenoj Kraljevini. U sklopu programa poticaja za film primjenjuje se, međutim, posebno izuzeće od uobičajene zabrane teritorijalnih ograničenja, što je u skladu s Komunikacijom o kinematografiji (5) dopušteno samo u smislu potpore proizvodnji filmova i televizijskih programa, ali ne i videoigara.

               (11)

               Kao drugo, Komisija je izrazila sumnju u potrebu dodjele potpora za igre, s obzirom na to da su dio tržišta koje brzo raste. Ujedinjena Kraljevina nije predočila uvjerljive dokaze za to da bi bez državne potpore došlo do tržišnog nedostatka koji bi uzrokovao manjak proizvodnje kulturno britanskih videoigara.

               (12)

               Nadalje, Ujedinjena Kraljevina smatra da su porezne olakšice za videoigre u Ujedinjenoj Kraljevini spojive s unutarnjim tržištem u smislu članka 107. stavka 3. točke (d) Ugovora. Komisija, međutim, nije bila uvjerena da bi kulturni test koji je Ujedinjena Kraljevina predložila doveo u praksi do selektivnog izdvajanja ograničenog broja videoigara koje sadržavaju kulturnu kvalitetu koja je bez potpore nedovoljno zastupljena na tržištu te koja bi bila neophodna za osiguravanje prisutnosti britanskih i europskih kulturnih tema u videoigrama.

               (13)

               Konačno, Komisiju je brinula činjenica da bi se potporama moglo potaknuti natjecanje u subvencijama unutar Unije te je izrazila sumnju u to da bi potencijalno narušavanje tržišnog natjecanja bilo uravnoteženo bilo kakvim pozitivnim učincima.

         III.   PRIMJEDBE ZAINTERESIRANIH STRANA

               (14)

               Komisija je zaprimila primjedbe jedne države članice (Francuska), nacionalnih udruženja programera igara Ujedinjene Kraljevine, Francuske, Njemačke, Finske, Europske federacije programera igara (EGDF), javnih tijela Ujedinjene Kraljevine koja se bave promicanjem filma, jedne radiotelevizijske kuće i udruženja za filmsku produkciju iz Ujedinjene Kraljevine. Svi koji su dali doprinos naglasili su potencijalnu kulturnu kvalitetu i važnost igara. Smatrali su kako nema dovoljno tržišnih poticaja za produkciju kulturno relevantnih igara. Nijedna nije smatrala da postoji opasnost od natjecanja u subvencijama među državama članicama.

               (15)

               U pogledu potrebe za potporom, zainteresirane strane ukazale su na to da Ujedinjena Kraljevina gubi svoj vodeći položaj na tržištu videoigara, da je u 2012. manje od 10 % igara puštenih u promet u Ujedinjenoj Kraljevini bilo je i razvijeno u Ujedinjenoj Kraljevini, da tržištem dominiraju Sjeverna Amerika i Azija te da dolazi do odljeva osoblja u Kanadu. Sudionici su ukazali na činjenicu da bi glavni izazovi državama članicama bili tržišno natjecanje s trećim zemljama koje u velikoj mjeri subvencioniraju igre, posebno Kanada.

               (16)

               Udruženje United Kingdom Independent Game Developers Association (TIGA) predočilo je brojne primjere planova i projekata u kojima su videoigre smještene u Ujedinjenoj Kraljevini/Europi mogle biti proizvedene s pomoću poreznih olakšica, ali koje se u stvarnosti nisu proizvele. United Kingdom Interactive Entertainment (Ukie), tijelo koja predstavlja industriju igara i interaktivne zabave, primijetilo je kako bi na globalnim tržištima igara došlo do pritiska na programere igara u smislu usmjeravanja proizvodnje igara na najšire moguće tržište. To bi posebno podrazumijevalo da igre budu dostupne tržištu Sjeverne Amerike i u većem opsegu tržištima Dalekog istoka te da igre budu u skladu s njihovim kulturnim normama i očekivanjima. Time bi se vršio stalan pritisak na europske programere igara da ne naglašavaju europske kulturne elemente svojih igara kako bi ih mogli prodati globalnoj publici. Kao posljedica toga, programeri kulturno europskih igara teže bi pronašli privatni izvor financiranja. Ukie je stoga mišljenja da bi se potporama ispravio tržišni nedostatak.

               (17)

               Francuska se osvrnula na činjenicu da igre sve više prate „međunarodne stereotipe”.

               (18)

               S druge strane, TIGA je izvijestila da 54 % ostvarenog prometa neovisnih britanskih programera čini prodaja u Ujedinjenoj Kraljevini. To ukazuje na to da britanski kupci izrazito preferiraju vlastitu produkciju. Nadalje, prema tvrdnjama TIGA-e u razdoblju od 2008. do 2011. bilo je više otvaranja (216) nego zatvaranja (197) poduzeća u ovom sektoru.

               (19)

               U pogledu mogućeg narušavanja tržišnog natjecanja među državama članicama, TIGA je priznala kako niži troškovi utječu na izbor lokacije poduzeća za proizvodnju videoigara, ali je smatrala da najveće narušavanje tržišnog natjecanja uzrokuju treće zemlje, primjerice Kanada, u kojoj industrija jača zahvaljujući javnoj potpori. Prema tvrdnjama TIGA-e, u razdoblju od 2008. do 2010. u Kanadi je zaposlenost u navedenom sektoru porasla za 33 %, dok je u istom razdoblju u Ujedinjenoj Kraljevini pala za 9 %.

         IV.   PRIMJEDBE UJEDINJENE KRALJEVINE

   1.   Obveze u pogledu troškova po teritorijalnom načelu

               (20)

               Nakon što je Komisija izrazila sumnju u prikladnost uvjeta u pogledu troškova po teritorijalnom načelu koji su sadržani u testu „iskorišteno ili potrošeno u Ujedinjenoj Kraljevini”, Ujedinjena Kraljevina obvezala se da će te sumnje otkloniti i izmijeniti predloženo zakonodavstvo na način da se izraz „iskorišteno ili potrošeno u Ujedinjenoj Kraljevini” zamijeni izrazom „iskorišteno ili potrošeno u Europskom gospodarskom prostoru (EGP)”, uz objašnjenje da su svi rashodi nastali na području EGP-a prihvatljivi za olakšice. Nadalje, pokušat će ograničiti iznos troškova podugovaranja koji su prihvatljivi za financiranje. Proizvođač kojemu se daje potpora može na podizvođače potrošiti najviše 1 milijun EUR prihvatljivih temeljnih rashoda po projektu, u skladu s poreznim olakšicama za videoigre u Francuskoj (6). Na taj bi se način osiguralo da osnovni dio razvoja igre obavlja sam korisnik potpore.

               (21)

               Ujedinjena Kraljevina smatra kako ovo ograničenje prihvatljivosti troškova podugovaranja ima mali učinak na trgovinu među državama članicama. Rasprave s predstavnicima ukupne industrije videoigara, uključujući male i velike programere, dovele su do zaključka da je razvoj videoigara, kao i u ostalim kreativnim sektorima, proces u kojem je suradnja iznimno zastupljena te se neke osnovne razvojne aktivnosti, primjerice programiranje, dizajniranje i temeljni umjetnički rad, uglavnom izvode na istoj lokaciji.

         2.   Potreba za potporom

               (22)

               U pogledu potrebe za potporom zbog nedovoljne produkcije kulturnih igara, Ujedinjena Kraljevina dostavila je dokaze kako je proizvodnja takvih igara u opadanju, u relativnom i apsolutnom smislu. Ujedinjena Kraljevina slaže se da je općenito sektor videoigara dinamičan i rastući. Međutim, u 2012. manje od 10 % igara koje su u Ujedinjenoj Kraljevini puštene u promet bilo je i proizvedeno u Ujedinjenoj Kraljevini, u odnosu na 16 % u 2008. Ujedinjena Kraljevina provela je i daljnju analizu igara puštenih u promet u toj zemlji u razdoblju od 2003. do 2012. Brojke ukazuju na konstantno opadanje broja kulturno britanskih igara, kao i drastičan pad u njihovu tržišnom udjelu s 9 % svih igara puštenih u promet u Ujedinjenoj Kraljevini (uključujući igre iz drugih zemalja) u 2003. na 4 % u 2006. te konstantnih 3 % u razdoblju od 2009. do 2012. Godine 2003. kulturni test prošlo bi 41 % igara programiranih u Ujedinjenoj Kraljevini, a u 2012. samo oko 25 %.

               (23)

               Ujedinjena Kraljevina slaže se kako je porast broja igara za pametne telefone omogućio uklanjanje određenih prepreka za ulazak malih programera na tržište videoigara. Brojke objavljene 2011. uistinu ukazuju na to kako je broj videoigara koje su razvila novoosnovana poduzeća prošle godine povećan. Imajući, međutim, u vidu sadržaj igara, anketa provedena putem programa za prototipne videoigre Sveučilišta Abertay pokazuje kako od 306 prijedloga mobilnih i internetskih igara koje su tijekom posljednje dvije godine Sveučilištu predstavila mala i mikro poduzeća iz cijele Ujedinjene Kraljevine, ogromna većina njih (255) nije sadržavala mjesto radnje, lik ili priču koja je povezana s Ujedinjenom Kraljevinom (7).

               (24)

               Navedeno se može objasniti činjenicom da kulturno relevantne igre mogu imati jednake produkcijske troškove kao i „globalne igre”, no i daleko manje tržište. Zato njihova proizvodnja uključuje viši ekonomski rizik. Stoga su videoigre s kulturno britanskim/europskim sadržajem manje ekonomski održive u odnosu na one s globaliziranim sadržajem. Međunarodni izdavači kao i domaći programeri teže će se odlučiti na rizik koji sa sobom nosi kulturno relevantan sadržaj te će radije stvarati sadržaj koji je po svojoj prirodi više generički i usmjeren na međunarodna tržišta.

               (25)

               Anketom koju su provele vlasti Ujedinjene Kraljevine utvrđeno je kako se britanski kulturni elementi u priči na kojoj se igra temelji umanjuju kako bi se na taj način osigurali međunarodni izdavački ugovori potrebni za financiranje njihova programiranja i tržišni opstanak programera. Gotovo tri četvrtine britanskih programera videoigara tvrdi kako se razvoj izvornog intelektualnog vlasništva usporio ili zaustavio u posljednjih pet godina. Anketom je utvrđeno kako je veliki broj programera morao izmijeniti kulturni sadržaj svojih igara kako bi zadovoljio komercijalne zahtjeve. Broj od 53 % ispitanika izjavio je kako su morali izmijeniti likove i mjesto radnje koji su izvorno bili britanski ili europski.

               (26)

               Imajući u vidu sve navedeno, ciljevi financijskih poticaja bili bi učiniti kulturne proizvode koji su vjerojatno ekonomski neisplativi komercijalno održivima te na taj način promicati proizvodnju novih kulturnih proizvoda koji se bez poreznih olakšica ne bi proizveli te pružiti potporu razvoju vještina u cilju održive produkcije kulturnih proizvoda relevantnih britanskih/europskih igara.

         3.   Diskriminirajući kulturni test

               (27)

               Naposljetku, u pogledu kulturnog testa kojim se osigurava da su programom obuhvaćene samo kulturne igre, Ujedinjena Kraljevina objasnila je kako prije svega porezne vlasti (Porezna i carinska uprava Ujedinjene Kraljevine) imaju posvećeni i specijalizirani „Odjel za kreativne industrije” koji će biti odgovoran za upravljanje zahtjevima za porezne olakšice za videoigre i njihovo praćenje. Taj odjel procjenjuje faktor rizika zahtjeva, a postupak uključuje i osiguravanje pridržavanja pravila prihvatljivosti. Postoji, dakle, jasan i utvrđen postupak za primjenu testa.

               (28)

               U pogledu elemenata testa s pomoću kojih se utvrđuje kulturna kvaliteta igre Ujedinjena Kraljevina objasnila je kako se većina bodova koji se mogu dobiti u predloženom kulturnom testu odnosi na sadržaj. Čak do 20 bodova od ukupno 31 boda odnosi se na kulturni sadržaj i doprinos igre. To uključuje elemente kao što su mjesto radnje, glavni likovi i tema priče na kojoj se igra zasniva, uporabu engleskog jezika i odraz britanske kulture i kulturnog nasljeđa. Samo 3 boda odnose se na lokaciju razvojne aktivnosti, a preostalih 8 bodova može se dobiti ako je relevantni kulturni sudionik, primjerice scenarist, skladatelj, dizajner, umjetnik ili programer, britanski državljanin ili tu ima stalno boravište odnosno državljanin neke od zemalja EGP-a ili u njoj ima stalno boravište. Provedeni test stoga je iznimno usmjeren na sadržaj, a ne mjesto aktivnosti. Navedeno usmjerenje na sadržaj dodatno je ojačano primjenom pravila najmanje količine kulturnog sadržaja – „pravilo zlatnih bodova”, kojim se osigurava da samo igre s dovoljnim brojem bodova za kulturni sadržaj prođu test.

               (29)

               To usmjerenje na sadržaj čini ograničenje općeg opsega olakšice. Ujedinjena Kraljevina napravila je analize igara puštenih u promet u toj zemlji u 2006., 2009. i 2012. primjenjujući retrospektivno kulturni test na sve igre proizvedene u Ujedinjenoj Kraljevini puštene u promet u navedenom razdoblju. Od 822 igre puštene u promet u Ujedinjenoj Kraljevini 2012., samo su 74 napravili britanski programeri, od kojih bi 25,7 % (19 igara) prošlo kulturni test, da je tada takav test postojao. Za 2006. i 2009. test je pokazao kako bi udio takvih igara u ukupnom broju svih igara programiranih u Ujedinjenoj Kraljevini bio oko 27 %, dok bi njihov udio u svim igrama puštenima u promet u Ujedinjenoj Kraljevini bio između 3 % i 4 %.

               (30)

               Ujedinjena Kraljevina smatra da je stopa prolaznosti od 25,7 % u granicama onoga što je Komisija prihvatila u slučaju poreznih poticaja za videoigre u Francuskoj (8). U toj je odluci Komisija zaključila kako je činjenica da je otprilike 30 % igara koje bivaju odabrane pokazatelj da je Francuska uvela kriterije kojima jamči da je sadržaj videoigara koje su prihvatljive za porezne olakšice uistinu kulturni. Jednako tako, Ujedinjena Kraljevina smatra kako je kulturni test dovoljno restriktivan i može osigurati da se potpora pruži kulturno britanskim videoigrama, odnosno videoigrama iz EGP-a.

               (31)

               Ujedinjena Kraljevina nadalje je pristala prijaviti taj program kao inicijalni pilot-program na četiri godine te će tijekom tog vremenskog razdoblja nadzirati olakšice i osigurati njegovu pravilnu uporabu.

         4.   Natjecanje u subvencijama

               (32)

               U pogledu zabrinutosti Komisije kako bi potpore mogle potaknuti natjecanje u subvencijama unutar Unije, što bi rezultiralo narušavanjem tržišnog natjecanja, Ujedinjena Kraljevina zaključila je kako bi natjecanje u subvencijama bilo očito u slučaju da veliki broj država članica uvede programe za povećanje konkurentnosti domaćeg sektora. Ujedinjena Kraljevina smatra kako to nije vjerojatno. Iako porezne olakšice mogu biti odlučujuće kod odluka o lokaciji poslovanja, potpore su uglavnom odgovor na porezne olakšice Kanade, Sjedinjenih Američkih Država i Južne Koreje. Trenutačno još jedino Francuska među državama članicama nudi porezne poticaje za proizvodnju kulturno relevantnih videoigara.

               (33)

               Nadalje, natjecanje u subvencijama bilo bi usmjereno isključivo na gospodarsko tržišno natjecanje bez ikakvih kulturnih ograničenja. Dvije zemlje ili više njih koje žele zaštititi proizvodnju određenih kulturnih proizvoda u skladu s dogovorenim kulturnim testom ne bi značile natjecanje u subvencijama.

               (34)

               Cilj je predloženih potpora zaštita produkcije kulturno britanskih/europskih videoigara i potporama bi se, kao takvima, omogućile olakšice samo za dio igara koje su programirane u Ujedinjenoj Kraljevini i Europi te bi se podržavao samo manji dio ukupnih rashoda za razvoj videoigre. Nakon rasprava s tim industrijskim sektorom, Ujedinjena Kraljevina procjenjuje kako će samo otprilike 10 % tih kulturno britanskih/europskih videoigara imati proračun veći od 5 milijuna GBP. Rashodi razvoja većine igara bit će namijenjeni znatno manjim projektima.

         V.   OCJENA MJERE POTPORE

   1.   Razvrstavanje kao državna potpora

               (35)

               U skladu s člankom 107. stavkom 1. Ugovora, svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj nespojiva je s unutarnjim tržištem u mjeri u kojoj utječe na trgovinu među državama članicama.

               (36)

               Potporom za produkciju igara, na temelju odobrenja Carinske i porezne uprave Ujedinjene Kraljevine, putem poreznih olakšica daje se financijska povlastica poduzećima u sektoru produkcije igara na štetu proračuna Ministarstva financija. Stoga se dodjeljuje putem državnih sredstava i može se pripisati državi. Mjera je namijenjena smanjenju produkcijskih troškova poduzetnika korisnika te znači ekonomsku povlasticu za te poduzetnike. Ograničena je na poduzeća u sektoru videoigara i stoga je selektivna. Konačno, utječe na trgovinu i tržišno natjecanje među državama članicama jer se igre proizvode i u drugim državama članicama te se njima trguje na međunarodnom tržištu. Prema tome, znače državnu potporu u skladu s člankom 107. stavkom 1. Ugovora.

         2.   Spojivost potpore s unutarnjim tržištem

               (37)

               U pogledu opće zakonitosti ovoga programa, Komisija primjećuje kako je Ujedinjena Kraljevina povukla klauzulu teritorijalnosti koju je Komisija smatrala problematičnom u pogledu slobode kretanja robe i slobode pružanja usluga na unutarnjem tržištu. Ujedinjena Kraljevina pristala je ograničiti iznos troškova podugovaranja prihvatljivih za potpore na iznos do 1 milijun GBP.

               (38)

               Komisija je mišljenja kako je ovo ograničenje prihvatljivo u ovom slučaju u mjeri u kojoj se u praksi, a uzimajući u obzir veličinu produkcijskih proračuna, ne čini vjerojatnim da će granica u iznosu od 1 milijuna GBP za rashode podugovaranja znatno ograničiti primjenu podugovaranja. Ujedinjena Kraljevina očekuje da će većina videoigara obuhvaćenih kulturnim testom imati produkcijski proračun manji od 1 milijuna GBP. Samo oko 10 % tih videoigara imalo bi proračun koji prelazi iznos od 5 milijuna GBP. Ovisno o izmjenama u produkcijskim proračunima za videoigre u Ujedinjenoj Kraljevini, Komisija zadržava pravo preispitivanja ove dopuštene granice pri ponovnoj prijavi ovih mjera potpore četiri godine nakon provedbe, a u skladu s obvezama na koje se obvezala Ujedinjena Kraljevina.

               (39)

               Ujedinjena Kraljevina namjerava opravdati potpore za razvoj igara kao potpore za promicanje kulture. U skladu s time, ocjena bi se trebala izvršiti na temelju članka 107. stavka 3. točke (d) Ugovora. Komisija nije razvila smjernice za primjenu potpore za igre. Međutim, u Komunikaciji o kinematografiji navodi se mogućnost dodjele potpora za igre. U stavku 24. te Komunikacije navedeno je kako će se o mjerama potpore za igre i dalje odlučivati ovisno o slučaju. Ako se može dokazati potreba za sustavom potpora usmjerenih na igre koje imaju kulturnu ili obrazovnu svrhu, Komisija primjenjuje kriterij za intenzitet potpora naveden u Komunikaciji o kinematografiji.

               (40)

               Komisija stoga mora ocijeniti spojivost mjere izravno na temelju članka 107. stavka 3. točke (d) Ugovora. Mora provjeriti služe li potpore uistinu promicanju kulture i utječu li na uvjete trgovanja i tržišnog natjecanja u Uniji u mjeri koja je protivna zajedničkom interesu. To znači da mjera mora biti prikladan instrument za postizanje ovog cilja, a posebno dokazati da bez navedene potpore sudionici na tržištu ne bi imali dovoljno poticaja za proizvodnju željene vrste igara. U pogledu razmjernosti potpore, maksimalni intenziteti potpora utvrđeni Komunikacijom o kinematografiji mogu se primijeniti analogijom. Komisija je ocijenila kulturni cilj i potrebu potpore za određene videoigre u dvjema odlukama o potporama za igre u Francuskoj spomenutima u uvodnim izjavama 20. i 30.

         a)   Promicanje kulture

               (41)

               Kako bi bila u spojiva s člankom 107. stavkom 3. točkom (d) Ugovora, svrha potpore za igre, kako ju je predložila Ujedinjena Kraljevina, mora biti promicanje kulture. Nakon izmjena u programu potpora i dodatnih dokaza koje je predočila Ujedinjena Kraljevina, Komisija smatra da će vlasti Ujedinjene Kraljevine primjenjivati uistinu selektivan kulturni test i time osigurati dodjelu potpora isključivo u svrhu promicanja kulture u skladu s člankom 107. stavkom 3. točkom (d) Ugovora.

               (42)

               Prije svega, Komisija prima na znanje objašnjenja Ujedinjene Kraljevine u pogledu testa kojim se određuje kulturna kvaliteta igre (vidjeti uvodne izjave 27. do 29.) – većina bodova koji se mogu osvojiti u predloženom kulturnom testu povezani su s kulturnim sadržajem i doprinosom igre (čak do 20 bodova od ukupno 31). To je dodatno pojačano primjenom pravila najmanje količine kulturnog sadržaja – „pravilo zlatnih bodova”, kojim se osigurava da samo igre s dovoljnim brojem bodova za kulturni sadržaj prođu test.

               (43)

               Navedeno usmjerenje na sadržaj čini ograničenje općenitog opsega olakšice. Simulacijama kulturnog testa na temelju igara puštenih u promet prethodnih godina pokazalo se da bi 26 % do 27 % igara proizvedenih u Ujedinjenoj Kraljevini prošlo kulturni test. Takva stopa prolaznosti upućuje na to da se kriterijima testa osigurava da je sadržaj videoigara prihvatljivih za poreznu olakšicu uistinu kulturni te dokazuje da je test dovoljno restriktivan kako bi se omogućila dodjela potpora za videoigre koje su kulturno britanske/europske. Za usporedbu, Komisija je u svojoj odluci iz 2007. o poreznim poticajima za francuske videoigre (9) zaključila da je rezultat od otprilike 30 % igara koje su prihvatljive za poticaj pokazatelj da je test dovoljno selektivan.

               (44)

               Može se stoga reći kako su sumnje navedene u uvodnoj odluci otklonjene. Činjenicom da je odabrano samo otprilike 27 % igara potvrđuje se da cilj mjera nije samo industrijska potpora određenom sektoru nego je uistinu kulturni cilj. Mjera potpore stoga ispunjava istinski cilj promicanja kulture.

         b)   Prikladnost, potreba i razmjernost mjere

               (45)

               Na temelju članka 107. stavka 3. točke (d) Ugovora, porezne olakšice za videoigre trebale bi biti prikladan instrument za postizanje željenih ciljeva. Državne potpore u druge svrhe kojima cilj ne bi bio promicanje kulture vjerojatno bi bile više usmjerene na promicanje industrijskih ciljeva u predmetnom sektoru. Komisija se slaže da se poreznom olakšicom, s obzirom na to kako je osmišljena, u biti omogućava usmjeravanje javne potpore na igre kulturnog sadržaja te da je stoga prikladan instrument za postizanje željenog kulturnog cilja.

               (46)

               Uzimajući u obzir iznimno dinamičan razvoj i evoluciju tržišta igara, vlasti Ujedinjene Kraljevine predale su podatke kojima potkrepljuju činjenicu da su potpore potrebne kako bi se mogao proizvesti dostatan broj igara te da bi bez potpore za kulturne igre njihova proizvodnja i tržišni udio bili u znatnom opadanju. Brojke ukazuju na stalan pad u broju kulturno britanskih igara i nagli pad u njihovu tržišnom udjelu s 9 % svih igara puštenih u promet u Ujedinjenoj Kraljevini u 2003. na 4 % u 2006., dok je u razdoblju od 2009. do 2012. taj broj bio stalan u iznosu od 3 %.

               (47)

               Troškovi produkcije kulturno relevantnih igara mogu biti jednaki produkcijskim troškovima globalnih igara, no kulturne igre imaju daleko manje tržište. Proizvodnja kulturnih igara stoga uključuje viši ekonomski rizik. Stoga su videoigre s kulturno britanskim/europskim sadržajem manje ekonomski održive u odnosu na globalizirani sadržaj. Tržište, dakle, vrši stalan pritisak na europske programere igara da ne naglašavaju europske kulturne elemente svojih igara kako bi ih mogli prodati globalnoj publici. Programeri kulturno europskih igara teže pronalaze privatne izvore financiranja.

               (48)

               Predloženom poreznom olakšicom trebala bi se promicati produkcija videoigara kulturnog sadržaja umjesto igara koje služe isključivo u zabavne svrhe, na način da se njime umanjuju produkcijski troškovi kulturnih igara. Može se, dakle, zaključiti da bi se mjerom vjerojatno omogućili dostatni poticaji u odnosu na njezin cilj.

               (49)

               Nadalje, mjera potpore razmjerna je s obzirom da se njome ograničava intenzitet potpore na 25 % produkcijskih troškova uistinu nastalih proizvodnjom igara koje su prihvatljive za potporu. To je niže od intenziteta potpora od 50 % koji je dopušten za audiovizualnu produkciju u skladu sa stavkom 52. podstavkom 1. Komunikacije o kinematografiji koja se analogijom primjenjuje u pogledu dopuštenih iznosa potpora.

               (50)

               Konačno, kako se ne bi poremetili uvjeti trgovanja i tržišnog natjecanja u Uniji u opsegu koji bi bio protivan zajedničkim interesima, narušavanje tržišnog natjecanja i učinci na trgovinu koji bi proizašli iz uvođenja mjere trebali bi se kompenzirati njihovim pozitivnim učincima.

               (51)

               Prema brojkama koje su dostavili Ujedinjena Kraljevina i predstavnici sektora, u 2012. manje od 10 % igara puštenih u promet u Ujedinjenoj Kraljevini bilo je i programirano u Ujedinjenoj Kraljevini. Tržišni udjeli igara prihvatljivih za dodjelu potpora, a koje su objavljene u Ujedinjenoj Kraljevini, relativno je malen (4 % – 5 %). Isto tako zastupljenost igara prihvatljivih za dodjelu potpora u broju svih videoigara proizvedenih u Ujedinjenoj Kraljevini također je relativno slaba, oko 27 %.

               (52)

               Nadalje, nije se javila nijedna treća strana koja bi potencijalno osjetila eventualne negativne posljedice primjene mjera potpore. Naprotiv, udruženja proizvođača videoigara koja su dostavila svoje primjedbe nakon pokretanja postupka, TIGA i EGDF, naglasila su slab utjecaj mjera potpore na njihove nacionalne industrije i općeniti utjecaj u kontekstu tržišnog natjecanja, imajući u vidu ponajprije Sjevernu Ameriku i Daleki istok. Stoga natjecanje u subvencijama među državama članicama nije vjerojatno.

               (53)

               U svakom je slučaju korisno što je Ujedinjena Kraljevina ograničila trajanje program potpora na vremensko razdoblje od četiri godine kako bi omogućila procjenu primjene i ponovnu ocjenu kriterija u kontekstu zbivanja na tržištu.

               (54)

               Komisija stoga smatra kako su riješeni svi problemi navedeni u uvodnoj odluci. Narušavanje tržišnog natjecanja i utjecaj mjera potpore na trgovinu među državama članicama sad su ograničeni tako da nisu protivni zajedničkom interesu.

         VI.   ZAKLJUČAK

               (55)

               Komisija je stoga mišljenja da potpora ne utječe na prekomjerno jačanje tržišne moći poduzeća korisnika niti je smetnja dinamičnim poticajima tržišnim subjektima, upravo suprotno, utjecat će na povećanje raznolikosti ponude na tržištu. Na temelju navedenog može se stoga zaključiti da su narušavanje tržišnog natjecanja i utjecaj na trgovinu koji proizlaze iz uvođenja mjere vrlo ograničeni te je ukupna ocjena mjere pozitivna. U skladu s time, porezna olakšica za kreiranje videoigara spojiva je s unutarnjim tržištem na temelju članka 107. stavka 3. točke (d) Ugovora,

         DONIJELA JE OVU ODLUKU:
   Članak 1.
   Mjera državne potpore za videoigre koje Ujedinjena Kraljevina planira provesti putem izmjene Zakona o porezu na dobit iz 2009. spojiva je s unutarnjim tržištem u smislu članka 107. stavka 3. točke (d) Ugovora o funkcioniranju Europske unije.
   U skladu s navedenim, odobrava se mjera potpore.
   Članak 2.
   Ova je Odluka upućena Ujedinjenoj Kraljevini Velike Britanije i Sjeverne Irske.

      Sastavljeno u Bruxellesu 27. ožujka 2014.

            Za Komisiju

         Joaquín ALMUNIA

            Potpredsjednik

      (1)  Odluka Komisije u predmetu SA.36139 – Porezne olakšice za videoigre u Ujedinjenoj Kraljevini (SL C 152, 30.5.2013., str. 24.).

      (2)  Vidjeti bilješku 1.

      (3)  Odluka Komisije od 22. studenoga 2006. u predmetu br. N 461/05 – Porezni poticaji za film u Ujedinjenoj Kraljevini (SL C 9, 13.1.2007., str. 1.).

      (4)  Odluka Komisije od 27. siječnja 2011. u predmetu br. SA.33234 – Produljenje poreznih poticaja za film u Ujedinjenoj Kraljevini (SL C 142, 22.5.2012., str. 1.).

      (5)  Komunikacija komisije o državnoj potpori za filmove i ostala audiovizualna djela (SL C 332, 15.11.2013., str. 1.). To je bio slučaj i u Komunikaciji Komisije Vijeću, Europskom parlamentu, Gospodarskom i socijalnom odboru i Odboru regija o određenim pravnim aspektima u vezi s kinematografskim i ostalim audiovizualnim djelima (SL C 43, 16.2.2002., str. 6.), koja se primjenjivala kada je pokrenut postupak iz članka 108. stavka 2. Ugovora.

      (6)  Odluka Komisije od 25. travnja 2012. u predmetu br. SA.33943 – Prolongation du régime d’aide C 47/06 – Crédit d’impôt en faveur de la création de jeux vidéo (SL C 230, 1.8.2012., str. 3.).

      (7)  Sveučilište je navedene podatke prikupilo u sklopu programa za prototipne videoigre, kojime se nastoji pomoći malim poduzećima u pretvaranju igara u radne prototipove.

      (8)  Odluka Komisije 2008/354/EZ od 11. prosinca 2007. o državnoj potpori C 47/06 (ex N 648/05) – porezna olakšica za kreiranje videoigara koju je uvela Francuska (SL L 118, 6.5.2008., str. 16.).

      (9)  Vidjeti bilješku 8.


Odluka Komisije od 10/11/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8250 - ARDIAN / WEBER AUTOMOTIVE) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2003/644/EZ: Odluka Komisije od 8. rujna 2003. o utvrđivanju dodatnih jamstava u odnosu na salmonelu za pošiljke rasplodne peradi i jednodnevnih pilića za Finsku i Švedsku radi njihova unošenja u jata za rasplod ili jata za proizvodnju (priopćena pod brojem dokumenta C(2003) 3190)  Tekst značajan za EGP

text:
               03/Sv. 014

               HR

               Službeni list Europske unije

               145

         32003D0644

               L 228/29

               SLUŽBENI LIST EUROPSKE UNIJE

               08.09.2003.

      ODLUKA KOMISIJE

   od 8. rujna 2003.
   o utvrđivanju dodatnih jamstava u odnosu na salmonelu za pošiljke rasplodne peradi i jednodnevnih pilića za Finsku i Švedsku radi njihova unošenja u jata za rasplod ili jata za proizvodnju
   (priopćena pod brojem dokumenta C(2003) 3190)
   (Tekst značajan za EGP)
   (2003/644/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 90/539/EEZ od 15. listopada 1990. o uvjetima zdravlja životinja kojima se uređuje trgovina unutar Zajednice i uvoz iz trećih zemalja peradi i jaja za valenje (1), kako je zadnje izmijenjena Uredbom (EZ) br. 806/2003 (2), a posebno njezin članak 9.a stavak 2.,
   budući da:

               (1)

               Odluka Komisije 95/160/EZ od 21. travnja 1995. o utvrđivanju dodatnih jamstva u odnosu na salmonelu za pošiljke rasplodne peradi i jednodnevnih pilića za Finsku i Švedsku radi njihova unošenja u jata peradi za rasplod ili za proizvodnju (3), znatno je izmijenjena (4). Radi jasnoće i racionalnosti, navedenu je Odluku potrebno kodificirati.

               (2)

               Komisija je odobrila operativne programe koje su dostavile Finska i Švedska u odnosu na kontrolu salmonele. Ti programi sadrže i posebne mjere za rasplodnu perad i jednodnevne piliće za uvrštavanje u jata za rasplod ili u jata za proizvodnju.

               (3)

               Potrebno je utvrditi jamstva koja su jednakovrijedna s onima koja Finska i Švedska provode u okviru tih operativnih programa.

               (4)

               Detaljna jamstva moraju biti utemeljena posebno na mikrobiološkom testiranju peradi koja se isporučuje u Finsku i Švedsku.

               (5)

               U tom je smislu potrebno utvrditi drukčija pravila za rasplodnu perad i za jednodnevne piliće.

               (6)

               Potrebno je utvrditi pravila za navedeno mikrobiološko testiranje uzoraka utvrđivanjem metoda uzimanja uzoraka, broja uzoraka koji se uzimaju kao i mikrobiološke metode za ispitivanje uzoraka.

               (7)

               Navedena se jamstva ne primjenjuju na jata uključena u program koji je priznat kao jednakovrijedan onome koji provode Finska i Švedska.

               (8)

               U pogledu pošiljaka podrijetlom iz trećih zemalja, Finska i Švedska trebaju primjenjivati uvozne zahtjeve koji su barem toliko strogi kao ovi utvrđeni u ovoj Odluci.

               (9)

               U metodama opisanim u ovoj Odluci uzeto je u obzir mišljenje Europske agencije za sigurnost hrane.

               (10)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Rasplodna perad koja se isporučuje u Finsku i Švedsku podliježe mikrobiološkom testiranju koje se provodi uzimanjem uzoraka iz jata podrijetla.
   Članak 2.
   Mikrobiološki test iz članka 1. provodi se kako je utvrđeno u Prilogu I.
   Članak 3.
   1.   Rasplodna perad koja se isporučuje u Finsku i Švedsku mora pratiti obrazac certifikata prikazan u Prilogu II.
   2.   Certifikat iz stavka 1. može:

               —

               pratiti Model 3. certifikata iz Priloga IV. Direktivi 90/539/EEZ,

               —

               ili može biti uključena u certifikat iz prve alineje.

         Članak 4.
   Jednodnevni pilići koji se isporučuju u Finsku ili Švedsku radi unošenja u jata za rasplod ili jata za proizvodnju moraju potjecati iz jaja za valenje od peradi za rasplod koja je podvrgnuta testu predviđenom u članku 2.
   Članak 5.
   1.   Jednodnevne piliće koji se isporučuju u Finsku ili Švedsku za uvrštavanje u jata za rasplod ili jata za proizvodnju mora pratiti obrazac certifikata, kako je prikazano u Prilogu III.
   2.   Certifikat iz stavka 1. može:

               —

               pratiti Model 2. certifikata prikazan u Prilogu IV. Direktivi 90/539/EEZ,

               —

               ili može biti uključena u certifikat iz prvog podstavka.

         Članak 6.
   Dodatna jamstva predviđena u ovoj Odluci ne primjenjuju se na jata uključena u program priznat u skladu s postupkom utvrđenim u članku 32. Direktive 90/539/EEZ kao jednakovrijedan onome koji provode Finska i Švedska.
   Članak 7.
   Odluka 95/160/EZ stavlja se izvan snage.
   Upućivanja na Odluku stavljenu izvan snage tumače se kao upućivanja na ovu Odluku i čitaju se u skladu s korelacijskom tablicom u Prilogu V.
   Članak 8.
   Ova je Odluka upućena državama članicama.

      Sastavljeno u Bruxellesu 8. rujna 2003.

            Za Komisiju

         David BYRNE

            Član Komisije

      (1)  SL L 303, 31.10.1990., str. 6.

      (2)  SL L 122, 16.5.2003., str. 1.

      (3)  SL L 105, 9.5.1995., str. 40.

      (4)  Vidjeti Prilog IV.
   PRILOG I.
   1.   Opća pravila

   Jato podrijetla mora biti izolirano 15 dana.
   Mikrobiološki test mora obuhvatiti sve serotipove salmonele.
   2.   Metoda uzorkovanja i broj uzoraka koji se uzimaju

   Metoda uzorkovanja i broj uzoraka koji se uzimaju moraju biti kako je utvrđeno u Prilogu III. odjeljku 1. točki II. A (2) (b) i (c) i točki II. B Direktive Vijeća 92/117/EEZ (1).
   3.   Mikrobiološke metode za pretraživanje uzoraka

               —

               Mikrobiološka testiranja uzoraka na salmonelu trebaju se provoditi u skladu s normama Međunarodne organizacije za normizaciju ISO 6579:1993 ili izmijenjenim izdanjima, ili u skladu s metodom koju je opisao Nordijski odbor o analizi hrane (NMKL metoda br. 71, četvrto izdanje, 1991.) ili izmijenjenim izdanjima.

               —

               Ako dođe do osporavanja rezultata testiranja između država članica, referentnom metodom se smatra norma Međunarodne organizacije za normizaciju ISO 6579:1993, odnosno izmijenjena izdanja.

      (1)  SL L 62, 15.3.1993., str. 38.
   PRILOG II.

   PRILOG III.

   PRILOG IV.

      Odluka stavljena izvan snage i njezina izmjena

               Odluka Komisije 95/160/EZ (SL L 105, 9.5.1995., str. 40.)

               Odluka Komisije 97/278/EZ (SL L 110, 26.4.1997., str. 77.)

               samo članak 1.

         PRILOG V.

      KORELACIJSKA TABLICA

               Odluka 95/160/EZ

               Ova Odluka

               Članci 1. do 6.

               Članci 1. do 6.

               Članak 7.

               —

               —

               Članak 7.

               Članak 8.

               Članak 8.

               Prilog I.

               Prilog I.

               Prilog II.

               Prilog II.

               Prilog III.

               Prilog III.

               —

               Prilog IV.

               —

               Prilog V.


Odluka Komisije od 31/08/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7714 - APOLLO / NKBM) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 07/06/2016 u kojoj se određuje koncentracija kompatibilna sa zajedničkim tržištem (Predmet br. COMP/M.7983 - DANISH CROWN / SPF-DANMARK) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 07/03/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6739 - ALLIANZ / VW FINANCIAL SERVICES / JV) prema Uredbi Vijeća (EZ) br. 139/2004 (Samo je njemački tekst vjerodostojan)


title: Odluka nadzornog tijela EFTA-e br. 309/13/COL od 16. srpnja 2013. o usklađenosti s pravom EGP-a mjera koje će poduzeti Norveška u skladu s člankom 14. Direktive 2010/13/EU Europskog parlamenta i Vijeća o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga (Direktiva o audiovizualnim medijskim uslugama)

text:
               7.11.2013

               HR

               Službeni list Europske unije

               L 296/26

         ODLUKA NADZORNOG TIJELA EFTA-E
   br. 309/13/COL
   od 16. srpnja 2013.
   o usklađenosti s pravom EGP-a mjera koje će poduzeti Norveška u skladu s člankom 14. Direktive 2010/13/EU Europskog parlamenta i Vijeća o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga (Direktiva o audiovizualnim medijskim uslugama)
   NADZORNO TIJELO EFTA-E,
   Uzimajući u obzir Akt iz točke 5.p Priloga XI. Sporazumu o EGP-u, Direktivu 2013/13/EU Europskog parlamenta i Vijeća o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga (1) (Akt), a posebno njezin članak 14. stavak 2.,
   budući da:

               (1)

               Dopisom od 22. travnja 2013., koji je Nadležno tijelo EFTA-e („Tijelo”) primilo 23. travnja 2013., Norveška je obavijestila Tijelo o mjerama koje će poduzeti u skladu s člankom 14. stavkom 1. Direktive 2010/13/EU.

               (2)

               Nadležno tijelo EFTA-e potvrdilo je u roku od tri mjeseca od obavijesti da su te mjere usklađene s pravom EGP-a, posebno u odnosu na proporcionalnost mjera i transparentnost nacionalnog postupka savjetovanja.

               (3)

               Tijelo je u svojoj provjeri uzelo u obzir podatke dostupne na norveškom medijskom tržištu.

               (4)

               Popis događaja od velike važnosti za društvo uključenih u norveške mjere pripremljen je na jasan i transparentan način. Nadalje, u Norveškoj je pokrenuto dalekosežno savjetovanje u tome smislu.

               (5)

               Tijelo je bilo zadovoljno time da događaji navedeni među norveškim mjerama ispunjavaju barem dva od sljedećih kriterija koji se smatraju pouzdanim pokazateljima važnosti događaja za društvo: (i.) poseban opći odjek u državi EGP-a i EFTA-e, i ne samo od važnosti za one koji obično prate predmetni sport ili aktivnost; (ii.) priznat i od istaknute kulturne važnosti za stanovništvo države EGP-a i EFTA-e, posebno kao katalizator kulturnog identiteta; (iii.) uključenost nacionalne reprezentacije u predmetno događanje u kontekstu natjecanja ili turnira od međunarodne važnosti; i (iv.) činjenica da se događaj tradicionalno emitira na besplatnoj televiziji i ima veliku gledanost.

               (6)

               Niz događaja navedenih u okviru norveških mjera, kao što su Olimpijske igre, Svjetski nogometni kup i Europsko nogometno prvenstvo, koji uključuju utakmice na kojima sudjeluju norveške državne reprezentacije, pripadaju u kategoriju događaja koji su od velike važnosti za društvo kako je navedeno u uvodnoj odredbi 49 Direktive 2010/13/EU.

               (7)

               Ljetne olimpijske igre događaj su koji privlači veliki interes u Norveškoj jer su norveški sportaši uvijek sudjelovali u velikom broju pojedinačnih i grupnih disciplina. Događaj ima veliki odjek među općom javnosti u Norveškoj jer zanima publiku koja ga obično ne bi pratila. Ljetne olimpijske igre tradicionalno su se emitirale na besplatnoj televiziji i imale veliku gledanost u Norveškoj.

               (8)

               Zimske olimpijske igre događaj su koji je još popularniji i koji ima vrlo visoku gledanost. Veliki broj norveških sportaša sudjeluje u zimskim Olimpijskim igrama u pojedinačnim i grupnim disciplinama. Događaj se tradicionalno emitirao na besplatnoj televiziji i imao veliku gledanost u Norveškoj. Taj događaj gledaju i oni gledatelji koji obično ne prate predmetne sportove.

               (9)

               Svjetski nogometni kup i Europsko nogometno prvenstvo za muškarce među najpopularnijim su sportskim događajima u Norveškoj, u cijelosti i uključujući kvalifikacijske utakmice u kojima sudjeluje Norveška. Norveška javnost i mediji vrlo su zainteresirani za kvalifikacijske utakmice norveške ekipe kao i za završna kola, a posebno za finale. Događaji su se tradicionalno emitirali na besplatnoj televiziji i imali veliku gledanost u Norveškoj. Budući da utakmice između drugih zemalja u posljednjem krugu mogu utjecati na utakmice u kojima će igrati Norveška, te na konačni rezultat, i te su utakmice u Norveškoj vrlo popularne.

               (10)

               U Norveškoj postoji veliki interes za lokalne nogometne klubove. Norveški nogometni kup za muškarce tradicionalno se emitirao na besplatnoj televiziji. Velika gledanost koju je događaj do sada uživao pokazuje da je javnost vrlo zainteresirana za taj događaj, uključujući i onu publiku koja obično ne prati utakmice lokalnih klubova.

               (11)

               Žensko svjetsko i europsko prvenstvo u rukometu (turniri u finalu) događaji su koji se tradicionalno emitiraju na besplatnoj televiziji i imaju veliku gledanost. Norveška ženska rukometna ekipa dugo vremena bila je vrlo uspješna što je dovelo do velike popularnosti tog sporta u Norveškoj, pa čak i među publikom koja obično ne bi pratila taj sport. Utakmice između drugih zemalja u finalu oba događaja utječu na utakmice koje bi mogla igrati norveška reprezentacija pa tako i na konačni rezultat.

               (12)

               Svjetsko prvenstvo u nordijskom skijanju, u organizaciji FIS-a, popularan je događaj u Norveškoj. Cross-country skijanje duboko je ukorjenjeno u norveškoj kulturi i čini važan element norveškog kulturnoj nasljeđa. Događaj ima opće priznatu, istaknutu kulturnu važnost za norveško stanovništvo i tradicionalno se emitira na besplatnoj televiziji uz veliku gledanost. Brojna publika koju privlači taj događaj pokazuje da događaj i njegov ishod imaju poseban odjek u Norveškoj i nisu važni samo onima koji obično prate sport.

               (13)

               Svjetsko prvenstvo u alpskom skijanju popularan je događaj u Norveškoj. Alpsko skijanje duboko je ukorjenjeno u norveškoj kulturi i čini važan element norveškog kulturnoj nasljeđa. Može se stoga smatrati da svjetsko prvenstvo u alpskom skijanju ima opće priznatu, istaknutu kulturnu važnost za norveško stanovništvo. Norveška je imala nekoliko uspješnih alpskih skijaša čije su pobjede na tim događajima utjecale na interes za tu disciplinu u Norveškoj. Taj događaj i njegov ishod stoga su vrlo popularni u Norveškoj i to ne samo među onima koji obično prate taj sport.

               (14)

               Svjetski kup u nordijskom skijanju u Holmenkollenu, u organizaciji FIS-a, svake se godine održava u Holmenkollenu u Oslu i dio je svjetskog prvenstva u nordijskom skijanju. Taj je događaj jedan od najvažnijih godišnjih sportskih događanja u Norveškoj koji ima dugu tradiciju i moglo bi se reći da ima opće priznatu, istaknutu kulturnu važnost za norveško stanovništvo. Događaj se tradicionalno emitirao na besplatnoj televiziji i imao je veliku gledanost u Norveškoj. Zbog svoje kulturne važnosti, ishod događaja ima veliku važnost u Norveškoj, čak i među gledateljima koji obično ne prate to događanje.

               (15)

               Svjetsko prvenstvo u bijatlonu najvažniji je zimski događaj u Norveškoj koji ima poseban odjek i popularnost među stanovništvom, čak i onima koji obično ne prate te discipline, jer je dio norveškog kuturnog identiteta i skijaškog nasljeđa. Događaj se tradicionalno emitirao na besplatnoj televiziji i imao je veliku gledanost.

               (16)

               Čini se da su norveške mjere proporcionalne i da opravdavaju, zbog prevladavajućeg javnog interesa osiguranja pristupa javnosti događajima od velike važnosti za društvo, odstupanje od temeljne slobode pružanja usuga iz članka 36. Sporazuma o Europskom gospodarskom prostoru.

               (17)

               Norveške mjere sukladne su i s pravilima EGP-a o tržišnom natjecanju jer se definicija kvalificiranih nakladnika za emitiranje događaja s popisa temelji na objektivnim kriterijima (potrebna pokrivenost), koji dopuštaju moguće tržišno natjecanje za stjecanje prava na emitiranje tih događanja. Osim toga, broj događaja navedenih na popisu nije toliko neproporcionalan da bi narušio tržišno natjecanje na maloprodajnim tržištima besplatne televizije i televizije uz plaćanje.

               (18)

               Opću proporcionalnost norveških mjera podržava nekoliko čimbenika. Prvo, uvođenje praga od 90 % potrebne potencijalne pokrivenosti stanovništva za kvalificirane televizijske kuće povećava proporcionalnost mjera jer povećava broj nakladnika koji bi mogli zadovoljavati kriterije. Drugo, broj događaja uključenih na popis je proporcionalan. Treće, uveden je mehanizam za rješavanje sporova između televizijskih kuća u odnosu na plaćanje pravične naknade za prava emitiranja. Nadalje, norveškim mjerama predviđena su prikladna rješenja u situacijama kada navedene događaje kupuju televizijske kuće koje ne zadovoljavaju kriterije, kako bi se osigurao sustav ponovnog licenciranja isključivih prava kvalificiranim televizijskim kućama. Nadalje, u norveškim su mjerama predviđene situacije u kojima prava na navedena događanja kupuje televizijska kuća koja ne zadovoljava kriterije, a od kvalificiranog kupca nije zaprimljena ponuda, kako bi se osiguralo da televizijska kuća koja ne zadovoljava kriterije može ostvarivati svoja prava. I konačno, stupanje na snagu konačnih norveških mjera odgođeno je za 1. srpnja 2014. kako bi se osiguralo da nema negativnog utjecaja na pregovore o ugovoru koji se odvijaju prije tog datuma.

               (19)

               Tijelo je mjere o kojima je obavijestila Norveška priopćilo drugim državama EGP-a EFTA-e i zatražilo mišljenje Odbora EFTA-e za kontakt, koji je osnovan u skladu s člankom 29. Direktive 2010/13/EU. Odbor je donio povoljno mišljenje.

         ODLUČILO JE KAKO SLIJEDI:
   Članak 1.
   Mjere koje će Norveška donijeti u skladu s Aktom iz točke 5.p Priloga XI. Sporazumu o EGP-u, Direktivom 2013/13/EU Europskog parlamenta i Vijeća o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga („Akt” ), a posebno njezinim člankom14. stavkom 1., o kojima je Tijelo obavješteno u skladu s člankom 14. stavkom 2. Akta 22. travnja 2013. te koje je Tijelo primilo 23 travnja 2013., usklađene su s pravom EGP-a.
   Članak 2.
   Norveška će obavijestiti Tijelo o konačno donesenim mjerama. Tijelo će te mjere objaviti u Dodatku o EGP-u Službenom listu Europske unije u skladu s člankom 14. stavkom 2. Direktive 2013/13/EU.
   Članak 3.
   Ova je Odluka upućena Noveškoj

      Sastavljeno u Bruxellesu 16. srpnja 2013.

            Za Nadzorno tijelo EFTA-e

         Sabine MONAUNI-TÖMÖRDY

            Član Kolegija

         Xavier LEWIS

            Ravnatelj

      (1)  SL L 95, 15.4.2010, str. 1.

      PRILOG

         Uredba o izmjenama Uredbe br. 153 od 28. veljače 1997. o uslugama radiodifuzije i audiovizualnih medija

      Donesena kraljevskom odlukom od 9. kolovoza 2013. u skladu s Odjeljkom 2.-8. Akta br. 127 od 4. prosinca 1992. o uslugama radiodifuzije i audiovizualnih medija. Podnesena od Ministarstva kulture.
      I.
      Uredba br. 153 od 28. veljače 1997. o uslugama radiodifuzije i audiovizualnih medija mijenja se kako slijedi:
      ovime se ukidaju postojeće odredbe u Odjeljcima 5-1. i 5-2.
      Novi Odjeljak 5.-1 glasi:
      Odjeljak 5-1 Događaji od velike važnosti za društvo
      Sljedeći se događaji smatraju događajima od velike važnosti za društvo:

                  a)

                  Ljetne i zimske olimpijske igre u cijelosti u organizaciji Međunarodnog olimpijskog odbora (IOC)

                  b)

                  Svjetsko nogometno prvenstvo u cijelosti, uključujući kvalifikacije u kojima sudjeluje Norveška, u organizaciji Fédération Internationale de Football Association (FIFA)

                  c)

                  Europski nogometni kup u cijelosti, uključujući kvalifikacije u kojima sudjeluje Norveška, u organizaciji Europskog nogometnog saveza (UEFA)

                  d)

                  Svjetsko prvenstvo u rukometu za žene u cijelosti, u organizaciji Međunarodnog rukometnog saveza (IHF)

                  e)

                  Europsko prvenstvo u rukometu za žene u cijelosti, u organizaciji Europskog rukometnog saveza (EHF)

                  f)

                  Nogometni kup za muškarce, finale, u organizaciji Norveškog nogometnog saveza (NFF)

                  g)

                  Svjetsko prvenstvo u nordijskom skijanju u cijelosti, u organizaciji Međunarodnog skijaškog saveza (FIS)

                  h)

                  Svjetsko prvenstvo u alpskom skijanju u cijelosti, u organizaciji Međunarodnog skijaškog saveza (FIS)

                  i)

                  Svjetski kup u nordijskom skijanju u Holmerkollenu

                  j)

                  Svjetsko prvenstvo u bijatlonu u cijelosti, u organizaciji Međunarodne bijatlonske unije (IBU)

            Novi Odjeljak 5-2 glasi:
      Odjeljak 5-2. Televizijski programi koje prima značajan dio gledatelja putem besplatne televizije
      Televizijski program prima značajan dio gledatelja putem besplatne televizije ako ga može gledati barem 90 % gledatelja bez dodatnih troškova osim pristojbe za dozvolu i/ili za osnovni paket.
      Novi Odjeljak 5-3. glasi:
      Odjeljak 5-3. Postupovne odredbe i određivanje tržišne cijene

                  a)

                  Televizijski kanal koji ne zadovoljava uvjete iz Odjeljka 5-2. i koji je stekao isključivo pravo emitiranja događanja iz Odjeljka 5-1. mora dostaviti pisanu ponudu za preprodaju prava bilo kojem televizijskom kanalu koji zadovoljava zahtjeve iz Odjeljka 5-2. i koji zatraži pravo na emitiranje događanja

                  b)

                  Ponuda u skladu s točkom (a) mora se dostaviti najkasnije mjesec dana nakon primitka zahtjeva od televizijskog kanala koji ispunjava uvjete iz Odjeljka 5-2.

                  c)

                  Televizijski kanal koji ispunjava uvjete iz Odjeljka 5-2. i koji je primio ponudu u skladu s točkom (a) mora u roku od mjesec dana od primitka ponude odgovoriti je li ponuda prihvaćena ili nije.

                  d)

                  Ako stranke ne mogu postići dogovor oko naknade za prava emitiranja događanja navedenog na popisu u Odjeljku 5-1., bilo koja od stranaka može zatražiti najkasnije šest mjeseci prije događaja da Regulatorno tijelo za medije odredi naknadu za prava na događaj. Naknada za prava emitiranja određuje se u skladu s tržišnim načelima. Regulatorno tijelo za medije objavljuje smjernice o određivanju naknade za preprodaju prava na događaj s popisa iz Odjeljka 5-1. u skladu s tržišnim načelima.

                  e)

                  Televizijski kanal koji ne zadovoljava uvjete iz Odjeljka 5-2. može samo ostvarivati svoje isključivo pravo na događaj naveden u Odjeljku 5-1. ako najmanje deset mjeseci prije događaja nije zaprimljen niti jedan zahtjev na temelju točke (a) ili ako niti jedan televizijski kanal koji zadovoljava uvjete iz Odjeljka 5-2. ne želi kupiti prava emitiranja po tržišnoj cijeni.

                  f)

                  Rokovi iz ove odredbe ne primjenjuju se ako nositelj prava na televizijski kanal proda isključivo pravo emitiranje događanja iz Odjeljka 5-1. manje od deset mjeseci prije događanja iz Odjeljka 5-1.

            Novi Odjeljak 5-4. glasi:
      Odjeljak 5-4. Uvjeti za odgođeno ili djelomično emitiranje događaja
      Televizijski kanal koji je kupio događaj od velike važnosti za društvo u skladu s Odjeljkom 5-3. mora emitirati uživo cijeli događaj.
      Televizijski kanal svejedno može emitirati dijelove događaja uživo, u cijelosti ili djelomično ako:

                  a)

                  događaj se odvija po noći između 0:00 i 6:00 GMT+1

                  b)

                  događaj se sastoji od nekoliko usporednih događaja, ili

                  c)

                  drugi čimbenici ukazuju da bi bilo u interesu javnosti da se događaj djelomično emitira uživo, ili da se u cijelosti iil djelomično emitira uživo.

            Trenutna odredba Odjeljka 5-3. postaje novi Odjeljak 5-5. i glasi:
      Odjeljak 5-5. Prijavljivanje stjecanja prava
      Televizijski kanal koji stekne isključiva prava na cijele ili dio događanja s popisa u Odjeljku 5-1. ili popisa događaja od velike važnosti za društvo u drugim zemljama EGP-a koje je odobrila Europska komisija ili Nadzorno tijelo EFTA-e i koji su objavljeni u Službenom listu i Dodatku Službenog lista za EGP mora odmah stjecanje prava prijaviti norveškom regulatornom tijelu za medije.
      Trenutna odredba Odjeljka 5-4. postaje novi Odjeljak 5-6.
      Odjeljak 10-2. prvi podstavak glasi:
      Za povrede odredaba Poglavlja 3. Akta ili pravila u skladu s Poglavljem 3., osim onih iz Odjeljka 10-1. ove Uredbe, povredu Odjeljka 6-4. Akta ili Odjeljaka 1-4., 2-5., 2-6., 5-3., 5-4., 5-5. i 7-6. br. 1 ove Uredbe, norveško regulatorno tijelo za medije može odrediti financijsku kaznu na temelju diskrecijske ocjene. Isto se primjenjuje na povredu uvjeta dozvole koji uključuju jasno navedene obveze iz Odjeljka 2-1. drugog podstavka Akta.
      Odjeljak 10-3. prvi podstavak glasi:
      Za povrede odredaba Odjeljka 2-1., prvog i trećeg stavka, Odjeljka 2-2., prvog stavka i uvjeta donesenih u skladu s Odjeljkom 2-2. drugog stavka Akta, Odjeljaka 2-4., 2-5. Akta ili Odjeljaka 1-3., 1-7., 2-1., 2-2., 2-4., 7-1., drugog podstavka, 7-6. br. 2. i 4., 7-7., 7-8., 7-9., drugi i treći stavak, 7-10. i 7-11. ove Uredbe, norveško regulatorno tijelo za medije može odrediti novčanu kaznu skladu sa sljedećim pravilima:
      II.
      Stupanje na snagu
      Izmjene stupaju na snagu 1. srpnja 2014.


title: 2013/492/EU: Odluka Komisije оd 7. listopada 2013. kojom se Njemačkoj odobrava da zadrži granične vrijednosti za antimon, arsen, barij, olovo i živu nakon početka primjene graničnih vrijednosti za kemijske tvari u skladu s drugom rečenicom članka 55. Direktive 2009/48/EZ Europskog parlamenta i Vijeća o sigurnosti igračaka u primjeni Odluke predsjednika Općeg suda od 15. svibnja 2013. (T-198/12 R) (priopćeno pod brojem dokumenta C(2013) 6387)  Tekst značajan za EGP

text:
               9.10.2013

               HR

               Službeni list Europske unije

               L 267/7

         ODLUKA KOMISIJE
   оd 7. listopada 2013.
   kojom se Njemačkoj odobrava da zadrži granične vrijednosti za antimon, arsen, barij, olovo i živu nakon početka primjene graničnih vrijednosti za kemijske tvari u skladu s drugom rečenicom članka 55. Direktive 2009/48/EZ Europskog parlamenta i Vijeća o sigurnosti igračaka u primjeni Odluke predsjednika Općeg suda od 15. svibnja 2013. (T-198/12 R)
   (priopćeno pod brojem dokumenta C(2013) 6387)
   (Vjerodostojan je samo tekst na njemačkom jeziku)
   (Tekst značajan za EGP)
   (2013/492/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 266.,
   uzimajući u obzir Odluku predsjednika Općeg suda od 15. svibnja 2013. u predmetu T-198/12 R,
   budući da:

               (1)

               Direktivom 2009/48/EZ Europskog parlamenta i Vijeća (1) utvrđuju se pravila o sigurnosti igračaka i o njihovom slobodnom kretanju unutar Unije. U skladu s člankom 54. te Direktive, države članice moraju donijeti nacionalne odredbe u skladu s Direktivom 2009/48/EZ do 20. siječnja 2011. i moraju ih primjenjivati od 20. srpnja 2011. U skladu s drugom rečenicom članka 55. te Direktive, dio III. Priloga II. Direktivi 2009/48/EZ o kemijskim svojstvima primjenjuje se od 20. srpnja 2013. Dio III. tog Priloga sadržava migracijske granične vrijednosti za 19 elemenata.

               (2)

               Njemačka je 20. siječnja 2011. zatražila od Komisije, na temelju članka 114. stavka 4. Ugovora o funkcioniranju Europske unije, dopuštenje da postojeće odredbe predviđene njemačkim zakonodavstvom za sljedeće elemente: olovo, arsen, živu, barij i antimon te za nitrozamine i prekursore N-nitrozamina koje ispušta materijal za igračke, zadrži i nakon datuma stupanja na snagu dijela III. Priloga II. Direktivi 2009/48/EZ.

               (3)

               Odlukom Komisije 2012/160/EU (2), Komisija je odobrila zahtjev njemačke vlade i time zadržavanje nacionalnih odredbi za nitrozamine i prekursore N-nitrozamina. U pogledu graničnih vrijednosti za arsen, antimon i živu, koje odgovaraju graničnim vrijednostima Direktive Vijeća 88/378/EEZ (3), Komisija nije odobrila zadržavanje njemačkih nacionalnih odredaba. U pogledu graničnih vrijednosti za olovo i barij, koje također odgovaraju vrijednostima utvrđenima Direktivom 88/378/EEZ, Komisija je privremeno odobrila zadržavanje njemačkih nacionalnih odredbi sve do stupanja na snagu novih graničnih vrijednosti Unije za olovo i barij ili do 21. srpnja 2013., ovisno o tome što nastupi ranije.

               (4)

               Dana 14. svibnja 2012. njemačka je vlada pred Općim sudom pokrenula postupak za poništenje Odluke Komisije od 1. ožujka 2012. Usto je 13. veljače 2013. njemačka vlada podnijela zahtjev za privremenu mjeru u kojem traži privremeno odobrenje nacionalnih odredbi kojima se zadržavaju granične vrijednosti za antimon, arsen, barij, olovo i živu do odluke Suda u glavnom postupku.

               (5)

               Odlukom od 15. svibnja 2013. u predmetu T-198/12 R predsjednik Općeg suda odobrio je privremenu mjeru koju je tražila njemačka vlada. Predsjednik smatra da je u skladu s člankom 114. stavcima 4. i 6. Ugovora o funkcioniranju Europske unije samo Komisija nadležna odobriti zahtjeve za zadržavanjem graničnih vrijednosti koja joj upućuju države članice (4). U skladu s tim Komisiji je naloženo da odobri da se nacionalne odredbe koje je priopćila Savezna Republika Njemačka povezane s graničnim vrijednostima za antimon, arsen, barij, olovo i živu u igračkama zadrže do odluke Suda u glavnom postupku.

               (6)

               Dana 26. srpnja 2013. Komisija je podnijela žalbu protiv Odluke predsjednika Općeg suda (C-426/13P(R)). U skladu s člankom 60. Statuta Suda Europske unije žalba nema suspenzivni učinak.

               (7)

               Komisija ovime postupa po Odluci Suda od 15. svibnja 2013. u predmetu T-198/12 R te, u skladu sa zahtjevom, odobrava da se odredbe koje je priopćila Savezna Republika Njemačka povezane s graničnim vrijednostima za antimon, arsen, barij, olovo i živu zadrže. Komisija međutim nastavlja s pravnim postupkom protiv mjera koje je priopćila Savezna Republika Njemačka pred Općim sudom na kojem se vodi glavni postupak (T-198/12) i pred Sudom Europske unije sa žalbom na Odluku od 15. svibnja 2013. (C-426/13 P(R)),

         DONIJELA JE OVU ODLUKU:
   Članak 1.
   U skladu s Odlukom Suda od 15. svibnja 2013. u predmetu T-198/12 R, Komisija odobrava da se nacionalne odredbe koje je priopćila Savezna Republika Njemačka povezane s graničnim vrijednostima za antimon, arsen, barij, olovo i živu u igračkama zadrže i nakon 20. srpnja 2013.
   Članak 2.
   Ova je Odluka privremena.
   Ona je valjana sve dok Opći sud ne donese presudu u predmetu T-198/12 ili Sud Europske unije ne odluči o žalbi Komisije protiv Odluke predsjednika Općeg suda od 15. svibnja 2013. u predmetu T-198/12 R (predmet C-426/13 P(R)) ovisno o tome što nastupi ranije.
   Članak 3.
   Ova je Odluka upućena Saveznoj Republici Njemačkoj.

      Sastavljeno u Bruxellesu 7. listopada 2013.

            Za Komisiju

         Antonio TAJANI

            Potpredsjednik

      (1)  Direktiva 2009/48/EZ Europskog parlamenta i Vijeća od 18. lipnja 2009. o sigurnosti igračaka (SL L 170, 30.6.2009., str. 1.).

      (2)  Odluka Komisije 2012/160/EU od 1. ožujka 2012. o nacionalnim odredbama koje je priopćila vlada Savezne Republike Njemačke kojima se zadržavaju granične vrijednosti za olovo, barij, arsen, antimon, živu, te nitrozamine i prekursore N-nitrozamina u igračkama i nakon datuma početka primjene Direktive 2009/48/EZ Europskog parlamenta i Vijeća o sigurnosti igračaka (SL L 80, 20.3.2012., str. 19.).

      (3)  Direktiva Vijeća 88/378/EEZ od 3. svibnja 1988. o usklađivanju zakonodavstava država članica u pogledu sigurnosti igračaka (SL L 187, 16.7.1988., str. 1.).

      (4)  Stavak 39. Odluke.


title: 2002/17/EZ: Odluka Komisije od 31. prosinca 2001. o izmjeni Odluke 2001/765/EZ o odobrenju državama članicama da privremeno dozvole stavljanje na tržište šumskog reprodukcijskog materijala koji ne udovoljava zahtjevima direktiva Vijeća 66/404/EEZ i 71/161/EEZ (priopćena pod brojem dokumenta C(2001) 4769)  Tekst značajan za EGP

text:
               03/Sv. 56

               HR

               Službeni list Europske unije

               210

         32002D0017

               L 006/63

               SLUŽBENI LIST EUROPSKE UNIJE

         ODLUKA KOMISIJE
   od 31. prosinca 2001.
   o izmjeni Odluke 2001/765/EZ o odobrenju državama članicama da privremeno dozvole stavljanje na tržište šumskog reprodukcijskog materijala koji ne udovoljava zahtjevima direktiva Vijeća 66/404/EEZ i 71/161/EEZ
   (priopćena pod brojem dokumenta C(2001) 4769)
   (Tekst značajan za EGP)
   (2002/17/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 66/404/EEZ od 14. lipnja 1966. o stavljanju na tržište šumskog reprodukcijskog materijala (1), kako je zadnje izmijenjena Aktom o pristupanju Austrije, Finske i Švedske, a posebno njezin članak 15. stavak 1.,
   uzimajući u obzir Direktivu Vijeća 71/161/EEZ od 30. ožujka 1971. o standardima vanjske kakvoće za šumski reprodukcijski materijal koji je stavljen na tržište unutar Zajednice (2), kako je zadnje izmijenjena Aktom o pristupanju Austrije, Finske i Švedske, a posebno njezin članak 15.,
   budući da:

               (1)

               Proizvodnja reprodukcijskog materijala vrsta koje su navedene u članku 1. ove Odluke trenutačno je nedostatna u Španjolskoj i Francuskoj, zbog čega se njihovim zahtjevima za reprodukcijskim materijalom koji je u skladu s odredbama direktiva 66/404/EEZ ili 71/161/EEZ ne može udovoljiti.

               (2)

               Ostale države članice i treće zemlje nisu u mogućnosti isporučiti dostatne količine reprodukcijskog materijala odgovarajućih vrsta koji pruža ista jamstva kao i reprodukcijski materijal Zajednice te koji je u skladu s odredbama direktiva 66/404/EEZ ili 71/161/EEZ.

               (3)

               U skladu s tim, Španjolska i Francuska su zatražile od Komisije 17. rujna odnosno 29. listopada 2001., u skladu s navedenim direktivama, da im odobri prihvaćanje za stavljanje na tržište sjemena koje udovoljava manje strogim zahtjevima od onih utvrđenih u tim direktivama.

               (4)

               Kako bi se pokrio manjak, državama članicama podnositeljicama zahtjeva treba stoga odobriti da dozvole, na ograničeno vrijeme, stavljanje na tržište sjemena odgovarajućih vrsta koje udovoljava manje strogim zahtjevima.

               (5)

               Zbog genetskih razloga, sjeme treba prikupljati na mjestu podrijetla unutar područja prirodne raširenosti odgovarajućih vrsta i trebaju se pružiti najstroža moguća jamstva kako bi se osigurao identitet sjemena. Nadalje sjeme treba stavljati na tržište samo ako ga prati isprava koja sadrži određene pojedinosti o dotičnom sjemenu.

               (6)

               Svakoj državi članici treba nadalje biti odobreno da dozvoli, na svom državnom području, stavljanje na tržište sjemena koje udovoljava manje strogim zahtjevima koje se odnose na Provenijencija, ako je stavljanje na tržište takvog sjemena odobreno u Španjolskoj i Francuskoj na temelju ove Odluke.

               (7)

               Odluku Komisije 2001/765/EZ (3) treba na odgovarajući način izmijeniti.

               (8)

               Mjere predviđene ovom Odlukom u skladu su s mišljenjem Stalnog odbora za sjeme i reprodukcijski materijal u poljoprivredi, hortikulturi i šumarstvu,

         DONIJELA JE OVU ODLUKU:
   Članak 1.
   Prilog I. Odluci 2001/765/EZ mijenja se kako slijedi:

               1.

               u stupcima pod naslovom „Abies alba, kg, Provenijencija”, stavke koje se odnose na Španjolsku zamjenjuju se sa „70” i „EZ (E/OEP)”;

               2.

               u stupcima pod naslovom „Larix leptolepis, kg, Provenijencija”, stavke koje se odnose na Španjolsku zamjenjuju se s „15” i „CN, JP”;

               3.

               u stupcima pod naslovom „Pinus strobus, kg, Provenijencija”, stavke koje se odnose na Španjolsku zamjenjuju se s „3” i „US”;

               4.

               u stupcima pod naslovom „Picea sitchensis, kg, Provenijencija”, stavke koje se odnose na Španjolsku zamjenjuju se s „30” i „US”;

               5.

               u stupcima pod naslovom „Pseudotsuga taxifolia, kg, Provenijencija”, stavke koje se odnose na Španjolsku zamjenjuju se s „280” i „EC (E/OEP), US (California, Oregon, Washington)”;

               6.

               u stupcima pod naslovom „Larix decidua Mill., kg, Provenijencija”, stavka koje se odnose na Francusku „CZ (Sudeten), CZ i SK (Provenijencija poljsko)” se zamjenjuje s „CZ (Sudeten), SK (Sudeten) i PL (središnja Poljska)”;

               7.

               u stupcima pod naslovom „Quercus pedunculata Ehrh., kg, Provenijencija”, stavke koje se odnose na Francusku zamjenjuju se s „1500” i „EC (E/OEP)”;

               8.

               u stupcima pod naslovom „Quercus sessiliflora Sal., kg, Provenijencija”, stavke koje se odnose na Francusku zamjenjuju se s „5200” i „EC (F/OEP)”;

         Članak 2.
   Ova je Odluka upućena državama članicama.

      Sastavljeno u Bruxellesu 31. prosinca 2001.

            Za Komisiju

         David BYRNE

            Član Komisije

      (1)  SL 125, 11.7.1966., str. 2326/66.

      (2)  SL L 87, 17.4.1971., str. 14.

      (3)  SL L 288, 1.11.2001., str. 40.


Odluka Komisije od 21/08/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8579 - HGCAPITAL / VISMA) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2007/366/EZ: Odluka Komisije od 25. svibnja 2007. o neuvrštavanju tiodikarba u Prilog I. Direktivi Vijeća 91/414/EEZ te o povlačenju odobrenja za sredstva za zaštitu bilja koja sadrže tu tvar (priopćeno pod brojem dokumenta C(2007) 2165)  Tekst značajan za EGP

text:
               03/Sv. 004

               HR

               Službeni list Europske unije

               232

         32007D0366

               L 139/28

               SLUŽBENI LIST EUROPSKE UNIJE

               25.05.2007.

      ODLUKA KOMISIJE

   od 25. svibnja 2007.
   o neuvrštavanju tiodikarba u Prilog I. Direktivi Vijeća 91/414/EEZ te o povlačenju odobrenja za sredstva za zaštitu bilja koja sadrže tu tvar
   (priopćeno pod brojem dokumenta C(2007) 2165)
   (Tekst značajan za EGP)
   (2007/366/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,
   budući da:

               (1)

               Člankom 8. stavkom 2. Direktive 91/414/EEZ predviđeno je da država članica tijekom razdoblja od 12 godina od priopćenja o toj Direktivi može odobriti stavljanje na tržište sredstava za zaštitu bilja koja sadrže aktivne tvari koje nisu navedene u Prilogu I. toj Direktivi i koje su već na tržištu dvije godine nakon datuma priopćenja, dok se u međuvremenu te tvari postupno ispituju u okviru programa rada.

               (2)

               Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja se popis aktivnih tvari koje je potrebno ocijeniti s ciljem njihova mogućeg uvrštenja u Prilog I. Direktivi 91/414/EEZ. Na taj je popis uvršten tiodikarb.

               (3)

               Utjecaj tiodikarba na zdravlje ljudi i na okoliš procjenjuje se u skladu s odredbama propisanima uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj izvješća. Nadalje, tim se uredbama određuju države članice izvjestiteljice koje Europskoj agenciji za sigurnost hrane (EFSA) u skladu s člankom 8. stavkom 1. Uredbe (EZ) br. 451/2000 podnose odgovarajuća izvješća o ocjeni te preporuke. Država članica izvjestiteljica za tiodikarb bila je Ujedinjena Kraljevina i sve su predmetne informacije dostavljene 19. siječnja 2004.

               (4)

               Izvješće o ocjeni u okviru radne skupine za ocjenu stručno su pregledale države članice i EFSA u okviru njezine radne skupine i dostavile ga Komisiji 14. prosinca 2005. u obliku zaključka EFSA-e o stručnom pregledu procjene rizika od pesticida s aktivnom tvari tiodikarb (4). To su izvješće u okviru Stalnog odbora za prehrambeni lanac i zdravlje životinja pregledale države članice i Komisija i konačnu inačicu dovršile 14. srpnja 2006. u obliku izvješća Komisije o pregledu tiodikarba.

               (5)

               Tijekom ocjene aktivne tvari uočene su brojne nedoumice. Procjena rizika u vezi s uporabom insekticida pokazala je da postoji akutni rizik za malu djecu zbog konzumiranja tretiranog stolnog grožđa, a za odrasle zbog konzumiranja vina. Nadalje, procjena rizika u vezi s uporabom tiodikarba kao moluskicida pokazala je da nedostaje veliki broj podataka, posebno kad je riječ o izloženosti izvođača i mogućem onečišćenju podzemnih voda tako da nije bilo moguće donijeti zaključke na temelju raspoloživih informacija da tiodikarb ispunjava kriterije za uvrštenje u Prilog I. Direktivi 91/414/EEZ.

               (6)

               Komisija je pozvala podnositelja prijave da dostavi primjedbe na rezultate stručnog pregleda i priopći namjerava li ustrajati na uvrštenju tvari u Prilog. Podnositelj izvješća je dostavio primjedbe koje su pozorno razmotrene. Međutim, unatoč argumentima koje je iznio podnositelj izvješća, navedene nedoumice nije bilo moguće riješiti i ocjene pripravljene na temelju podnesenih informacija, evaluiranih na sastancima stručnjaka EFSA-e, pokazale su da se, u okviru predloženih uvjeta uporabe, ne može očekivati da sredstva za zaštitu bilja koja sadrže tiodikarb općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.

               (7)

               Tiodikarb stoga ne bi trebalo uvrstiti u Prilog I. Direktivi 91/414/EEZ.

               (8)

               Potrebno je poduzeti mjere kako bi se osiguralo da se dana odobrenja za sredstva za zaštitu bilja koja sadrže tiodikarb povuku u propisanom roku te da se ne produljuju i ne izdaju nova odobrenja za takva sredstva.

               (9)

               Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže tiodikarb, to bi se razdoblje trebalo ograničiti na najviše 12 mjeseci kako bi se omogućila uporaba postojećih zaliha najviše u jednoj sezoni rasta.

               (10)

               Ovom se Odlukom ne dovodi u pitanje nijedna mjera koju Komisija može u kasnijoj fazi poduzeti za tu aktivnu tvar u okviru Direktive Vijeća 79/117/EEZ od 21. prosinca 1978. o zabrani stavljanja na tržište i uporabi sredstava za zaštitu bilja koja sadrže određene aktivne tvari (5).

               (11)

               Ovom se Odlukom ne dovodi u pitanje podnošenje zahtjeva za tiodikarb u skladu s odredbama članka 6. stavka 2. Direktive 91/414/EEZ s ciljem njegovog mogućeg uvrštenja u njezin Prilog I.

               (12)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Tiodikarb se kao aktivna tvar ne uvrštava u Prilog I. Direktivi 91/414/EEZ.
   Članak 2.
   Države članice osiguravaju da se:

               (a)

               odobrenja za sredstva za zaštitu bilja koja sadrže tiodikarb povuku do 25. studenoga 2007.;

               (b)

               ne izdaju niti produljuju odobrenja za sredstva za zaštitu bilja koja sadrže tiodikarb od dana objave ove Odluke.

         Članak 3.
   Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ mora biti što je moguće kraće i prestaje važiti najkasnije 25. studenoga 2008.
   Članak 4.
   Ova je Odluka upućena državama članicama.

      Sastavljeno u Bruxellesu 25. svibnja 2007.

            Za Komisiju

         Markos KYPRIANOU

            Član Komisije

      (1)  SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/25/EZ (SL L 106, 24.4.2007., str. 34.).

      (2)  SL L 55, 29.2.2000., str. 25. Uredba kako je zadnje izmijenjena Uredbom (EZ) br. 1044/2003 (SL L 151, 19.6.2003., str. 32.).

      (3)  SL L 98, 7.4.2001., str. 6.

      (4)  EFSA Scientific Report (2005) 55, 1-76, „Conclusion regarding the peer review of the pesticide risk assessment of the active substance thiodicarb”.

      (5)  SL L 33, 8.2.1979., str. 36. Direktiva kako je zadnje izmijenjena Uredbom (EZ) br. 850/2004 Europskog parlamenta i Vijeća (SL L 158, 30.4.2004., str. 7.), ispravljena u SL L 229, 29.6.2004., str. 5.


Odluka Komisije od 23/07/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6975 - DUBAL HOLDING / MDCI / EGA JV) prema Uredbi Vijeća (EZ) br. 139/2004 (Samo je engleski tekst vjerodostojan)


title: 2003/20/EZ: Odluka Komisije od 27. prosinca 2002. o primjeni članka 6. Direktive 2000/26/EZ Europskog parlamenta i Vijeća od 16. svibnja 2000. o usklađivanju zakona država članica koji se odnose na osiguranje od građanskopravne odgovornosti u pogledu upotrebe motornih vozila te o izmjeni direktiva Vijeća 73/239/EEZ i 88/357/EEZ (priopćena pod brojem dokumenta C(2002) 5304)  Tekst značajan za EGP

text:
               06/Sv. 007

               HR

               Službeni list Europske unije

               31

         32003D0020

               L 008/35

               SLUŽBENI LIST EUROPSKE UNIJE

               27.12.2002.

      ODLUKA KOMISIJE

   od 27. prosinca 2002.
   o primjeni članka 6. Direktive 2000/26/EZ Europskog parlamenta i Vijeća od 16. svibnja 2000. o usklađivanju zakona država članica koji se odnose na osiguranje od građanskopravne odgovornosti u pogledu upotrebe motornih vozila te o izmjeni direktiva Vijeća 73/239/EEZ i 88/357/EEZ
   (priopćena pod brojem dokumenta C(2002) 5304)
   (Tekst značajan za EGP)
   (2003/20/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu 2000/26/EZ Europskog parlamenta i Vijeća od 16. svibnja 2000. o usklađivanju zakona država članica u odnosu na osiguranje od građanskopravne odgovornosti u pogledu upotrebe motornih vozila te izmjeni direktiva Vijeća 73/239/EEZ i 88/357/EEZ (1), a posebno njezin članak 6. stavak 3. točku (b),
   budući da:

               (1)

               Direktiva 2000/26/EZ (Četvrta direktiva o obveznom osiguranju motornih vozila) propisuje posebne odredbe koje se primjenjuju na oštećene osobe s boravištem u državi članici koje imaju pravo na naknadu štete za štete ili ozljede koje su posljedica nezgoda u državi članici koja nije država članica boravišta oštećene osobe ili u trećoj zemlji čiji se nacionalni ured za osiguranje uključio u sustav zelene karte kada su te nezgode prouzročene upotrebom vozila koja su osigurana i uobičajeno se nalaze u državi članici.

               (2)

               U skladu s člankom 6. stavkom 1. i člankom 10. stavkom 3. Četvrte direktive, svaka država članica prije 20. siječnja 2002. osniva ili odobrava tijelo za naknadu štete odgovorno za naknadu štete u slučajevima kada društvo za osiguranje nije imenovalo predstavnika ili očito odugovlači s likvidacijom štete. Nadalje, kako je to predviđeno člankom 7., oštećena osoba ima pravo zatražiti naknadu štete od tijela za naknadu štete u državi članici u kojoj boravi ako nije moguće utvrditi vozilo ili u roku od dva mjeseca od nezgode nije moguće utvrditi društvo za osiguranje.

               (3)

               U skladu s odredbama članka 6. stavka 2. Četvrte direktive, tijelo za naknadu štete države članice koje je isplatilo naknadu štete oštećenoj osobi koja boravi u toj državi članici ima pravo zatražiti nadoknadu iznosa koji je platilo kao naknadu štete od tijela za naknadu štete u državi članici u kojoj je poslovni nastan društva za osiguranje koje je izdalo policu osobe koja se smatra odgovornom za nezgodu.

               (4)

               Temeljem članka 6. stavka 3. točke (a) Četvrte direktive, stupanje na snagu članka 6. Četvrte direktive ovisi o zaključivanju sporazuma između tijela za naknadu štete koja su osnovale ili odobrile države članice u kojem se definiraju njihove zadaće i obveze te postupci za nadoknadu sredstava.

               (5)

               Sve države članice su imenovale tijela za naknadu štete odgovorna za naknadu štete oštećenim osobama u slučajevima iz članka 1. Četvrte direktive o obveznom osiguranju motornih vozila, kako je to predviđeno njezinim člankom 6. Sporazum između spomenutih tijela za naknadu štete u skladu s tom odredbom zaključen je 29. travnja 2002. u Bruxellesu i Europska je komisija o njemu obaviještena dopisom od 19. srpnja 2002. u roku koji je utvrđen člankom 10. stavkom 3. navedene Direktive.

               (6)

               Članak 6. stavak 3. točka (b) zahtijeva od Komisije da odredi datum na koji će članak 6. Četvrte direktive početi proizvoditi učinke, a Komisija se već uvjerila, nakon savjetovanja s Odborom za osiguranje, u sklapanje tog sporazuma.

               (7)

               U skladu s člankom 10. stavkom 1. Četvrte direktive o obveznom osiguranju motornih vozila, države članice primjenjuju potrebne zakone i druge propise kako bi se s njom uskladili prije 20. siječnja 2003.,

         DONIJELA JE OVU ODLUKU:
   Članak 1.
   Članak 6. Direktive 2000/26/EZ proizvodi učinke od 20. siječnja 2003.
   Članak 2.
   Države članice obavješćuju Komisiju o mjerama poduzetim za potrebe primjene ove Odluke.
   Članak 3.
   Ova je Odluka upućena državama članicama.

      Sastavljeno u Bruxellesu 27. prosinca 2002.

            Za Komisiju

         Frederik BOLKESTEIN

            Član Komisije

      (1)  SL L 181, 20.7.2000., str. 65.


Odluka Komisije od 14/02/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6810 - E.ON / SABANCI / ENERJISA) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 97/805/EZ: Odluka Komisije od 26. studenoga 1997. u vezi s određenim zaštitnim mjerama s obzirom na određene proizvode ribarstva podrijetlom iz Kine, te o izmjeni Odluke 97/368/EZ  Tekst značajan za EGP

text:
               03/Sv. 029

               HR

               Službeni list Europske unije

               216

         31997D0805

               L 330/19

               SLUŽBENI LIST EUROPSKE UNIJE

               26.11.1997.

      ODLUKA KOMISIJE

   od 26. studenoga 1997.
   u vezi s određenim zaštitnim mjerama s obzirom na određene proizvode ribarstva podrijetlom iz Kine, te o izmjeni Odluke 97/368/EZ
   (Tekst značajan za EGP)
   (97/805/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 90/675/EEZ od 10. prosinca 1990. o utvrđivanju načela kojima se uređuje organizacija veterinarskih pregleda proizvoda koji ulaze u Zajednicu iz trećih zemalja (1), kako je zadnje izmijenjena Direktivom 96/43/EZ (2), a posebno njezin članak 19.,
   budući da je prilikom uvoza proizvoda ribarstva koji potječu iz nekoliko objekata u Kini otkrivena prisutnost Vibrio parahaemolyticus;
   budući da je prisutnost Vibrio parahaemolyticus u hrani posljedica loših higijenskih uvjeta prije i/ili poslije prerade hrane, te da predstavlja potencijalnu opasnost po ljudsko zdravlje;
   budući da se stoga više ne smije dopustiti daljnji uvoz proizvoda od tih objekata u Kini;
   budući da su inspekcije Zajednice u Kini i rezultati provjera pograničnih inspekcijskih službi Zajednice pokazale da postoje potencijalne opasnosti po zdravlje vezano za proizvodnju i preradu proizvoda ribarstva;
   budući da je u Odluci Komisije 97/368/EZ (3), kako je izmijenjena Odlukom 97/620/EZ (4), u vezi određenim zaštitnim mjerama s obzirom na određene proizvode ribarstva podrijetlom iz Kine, predviđena zabrana uvoza svježih proizvoda ribarstva podrijetlom iz Kine kao i odredba da se smrznuti ili prerađeni proizvodi ribarstva podrijetlom iz Kine moraju podvrgnuti sustavnom mikrobiološkom ispitivanju;
   budući da je potrebno Odluku 97/368/EZ revidirati prije 28. veljače 1998., a na osnovi trenutačnih nalaza potrebno je produljiti valjanost mjera predviđenih u toj Direktivi do 30. lipnja 1998.;
   budući da su mjere predviđene u ovoj Odluci u skladu s mišljenjem Stalnog veterinarskog odbora,
   DONIJELA JE OVU ODLUKU:
   Članak 1.
   Ova se Odluka primjenjuje na proizvode ribarstva, svježe, smrznute ili prerađene, podrijetlom iz Kine.
   Članak 2.
   Države članice zabranjuju uvoz proizvoda ribarstva u svim oblicima, koji potječu iz sljedećih objekata u Kini: Pingyang freezing multiple-producing factory – br. 60. Jiangkou Road Aojiang Pingyang, Zhejiang (kodni br. tvornice 3300/02097) i Wenzhou Hongdali aquatic products processing Co. Ltda Yanting cold storage plant Yanting, Cangnan – Zhejiang (kodni br. tvornice br. 3300/02083).
   Članak 3.
   U članku 6. Odluke 97/368/EZ datum „28. veljače 1998.” zamjenjuje se s „30. lipnja 1998.”
   Članak 4.
   Države članice izmjenjuju mjere koje primjenjuju u odnosu na uvoz iz Kine kako bi ih uskladile s ovom Odlukom. One o tome odmah obavješćuju Komisiju.
   Članak 5.
   Sve troškove nastale pri provedbi ove Odluke snosi pošiljatelj, primatelj ili njihov posrednik.
   Članak 6.
   Ova je Odluka upućena državama članicama.

      Sastavljeno u Bruxellesu 26. studenoga 1997.

            Za Komisiju

         Franz FISCHLER

            Član Komisije

      (1)  SL L 373, 31.12.1990., str. 1.

      (2)  SL L 162, 1.7.1996., str. 1.

      (3)  SL L 156, 13.6.1997., str. 57.

      (4)  SL L 254, 17.9.1997., str. 17.


Odluka Komisije od 04/02/2016 u kojoj se određuje koncentracija kompatibilna sa zajedničkim tržištem (Predmet br. COMP/M.7772 - WESTERN DIGITAL / SANDISK) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2008/233/EZ: Odluka Komisije od 17. ožujka 2008. o izmjeni Odluke 2004/558/EZ o provedbi Direktive Vijeća 2004/432/EZ s obzirom na zarazni goveđi rinotraheitis i odobrenje programa iskorjenjivanja koji su predstavile određene države članice (priopćena pod brojem dokumenta C(2008) 1004)  Tekst značajan za EGP

text:
               03/Sv. 51

               HR

               Službeni list Europske unije

               200

         32008D0233

               L 076/56

               SLUŽBENI LIST EUROPSKE UNIJE

         ODLUKA KOMISIJE
   od 17. ožujka 2008.
   o izmjeni Odluke 2004/558/EZ o provedbi Direktive Vijeća 2004/432/EZ s obzirom na zarazni goveđi rinotraheitis i odobrenje programa iskorjenjivanja koji su predstavile određene države članice
   (priopćena pod brojem dokumenta C(2008) 1004)
   (Tekst značajan za EGP)
   (2008/233/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 64/432/EEZ od 26. lipnja 1964. o problemima zdravlja životinja koji utječu na trgovinu unutar Zajednice govedima i svinjama (1), a posebno njezin članak 9. stavak 2.,
   budući da:

               (1)

               Direktiva 64/432/EEZ predviđa da država članica koja ima obvezni nacionalni program nadzora za jednu od zaraznih bolesti navedenih u Prilogu E odjeljku II. toj Direktivi može podnijeti svoj program Komisiji na odobrenje. Taj članak predviđa i definiciju dodatnih jamstava koja mogu biti nužna u trgovini unutar Zajednice.

               (2)

               Odluka Komisije 2004/558/EZ od 15. srpnja 2004. u odnosu na dodatna jamstva za trgovinu govedima unutar Zajednice u pogledu zaraznog goveđeg rinotraheitisa i odobrenju programa iskorjenjivanja koji su predstavile određene države članice (2) odobrava programe za nadzor i iskorjenjivanje infekcije goveđim herpesvirusom tipa 1 (BHV1) koji su podnijele države članice navedene u Prilogu I. toj Odluci za regije kako je navedeno u tom Prilogu, te za koje se primjenjuju dodatna jamstva za BHV1 u skladu s člankom 9. Direktive 64/432/EEZ.

               (3)

               Češka je podnijela program s ciljem iskorjenjivanja BHV1 infekcije na čitavom području te države članice. Taj program udovoljava načelima izloženim u članku 9. stavku 1. Direktive 64/432/EEZ. Taj program predviđa i pravila za nacionalno kretanje goveda koja su istovjetna pravilima prethodno primijenjenim u određenim državama članicama ili njihovim regijama, koje su bile uspješne u iskorjenjivanju bolesti u tim državama članicama ili regijama.

               (4)

               Program koji je podnijela Češka i dodatna jamstva podnesena u skladu s člankom 9. Direktive 2004/432/EZ trebalo bi odobriti.

               (5)

               Prilog I. Odluci 2004/432/EZ trebalo bi stoga primjereno izmijeniti.

               (6)

               Mjere predviđene ovom Odlukom u skladu su s mišljenjem Stalnog veterinarskog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Prilog I. Odluci 2004/432/EZ zamjenjuje se tekstom u Prilogu ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 17. ožujka 2008.

            Za Komisiju

         Androulla VASSILIOU

            Članica Komisije

      (1)  SL L 121, 29.7.1964., str. 1977/64. Direktiva kako je zadnje izmijenjena Odlukom Komisije 2007/729/EZ (SL L 294, 13.11.2007., str. 26.).

      (2)  SL L 249, 23.7.2004., str. 20. Odluka kako je zadnje izmijenjena Odlukom 2007/584/EZ (SL L 219, 24.8.2007., str. 37.).

      PRILOG

            „PRILOG I.

                        Države članice

                        Regije država članica na koje se primjenjuju dodatna jamstva za zarazni goveđi rinotraheitis u skladu s člankom 9. Direktive 2004/432/EZ

                        Češka

                        Sve regije

                        Njemačka

                        Sve regije osim Regierungsbezirke Oberpfalz i Oberfranken u saveznoj državi Bavarskoj.

                        Italija

                        Autonomna regija Friuli Venezia Giulia
                        Autonomna provincija Trento”


Odluka Komisije od 31/07/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8459 - TIL / PSA / PSA DGD) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 28/07/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7589 - RWE / VSE) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)